CELEX: 32018D0695
Language: fi
Date: 2018-04-30 00:00:00
Title: Komission täytäntöönpanopäätös (EU) 2018/695, annettu 30 päivänä huhtikuuta 2018, hyväksytty Euroopan parlamentin ja neuvoston direktiivin 2010/35/EU 31 artiklan 1 kohdan nojalla Tanskan toteuttamasta toimenpiteestä komposiittimateriaaleista valmistettujen 10 ja viiden kilogramman PrimaDonna/Compolite CS -kaasupullojen markkinoilta poistamiseksi ja palauttamiseksi (tiedoksiannettu numerolla C(2018) 2535) (ETA:n kannalta merkityksellinen teksti. )

8.5.2018   
            
            
               FI
            
            
               Euroopan unionin virallinen lehti
            
            
               L 117/19
            
         KOMISSION TÄYTÄNTÖÖNPANOPÄÄTÖS (EU) 2018/695,
   annettu 30 päivänä huhtikuuta 2018,
   hyväksytty Euroopan parlamentin ja neuvoston direktiivin 2010/35/EU 31 artiklan 1 kohdan nojalla Tanskan toteuttamasta toimenpiteestä komposiittimateriaaleista valmistettujen 10 ja viiden kilogramman PrimaDonna/Compolite CS -kaasupullojen markkinoilta poistamiseksi ja palauttamiseksi
   
      
         (tiedoksiannettu numerolla C(2018) 2535)
      
   
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kuljetettavista painelasteista sekä neuvoston direktiivien 76/767/ETY, 84/525/ETY, 84/526/ETY, 84/527/ETY ja 1999/36/EY kumoamisesta 16 päivänä kesäkuuta 2010 annetun Euroopan parlamentin ja neuvoston direktiivin 2010/35/EU (1) ja erityisesti sen 31 artiklan 1 kohdan,
   sekä katsoo seuraavaa:
   
               (1)
            
            
               Useiden onnettomuuksien jälkeen Tanska ilmoitti elokuussa 2016 komissiolle direktiivin 2010/35/EU 30 artiklan mukaisesti toimenpiteestä, jolla poistetaan markkinoilta ja kutsutaan palautettaviksi yrityksen Composite Scandinavia AB, Kompositvägen 3, 943 33 Öjebyn, Ruotsi, valmistamat, yrityksen Primagaz Danmark A/S Tanskassa jakelemat komposiittimateriaaleista valmistetut kaasupullot.
            
         
               (2)
            
            
               Kyseisiä tuotteita valmisti Composite Scandinavia AB. Tuotteet oli tyyppihyväksytty tyyppinimityksellä ”Compolite CS6” ja ”Compolite CS 10, Passion 10”, niillä oli EY-tyyppitarkastustodistukset nro 01-794441 ja 08-11688701, jotka oli antanut ilmoitettu laitos Inspecta Sweden AB standardien EN 12245:2002 ja EN 14427:2004+A1:2005 mukaisten testien perusteella, ja niitä myi yritys Primagaz Danmark A/S kaupallisella nimellä ”PrimaDonna 5 kg code 1305” ja ”PrimaDonna 10 kg code 1310”. Markkinoilta poistaminen ja palauttaminen ei koske kaasukäyttöisiin nostotrukkeihin tarkoitettuja kaasupulloja, jotka on suunniteltu edellä mainittujen tyyppinimitystodistusten mukaisesti.
            
         
               (3)
            
            
               Kuljetettaviin painelaitteisiin sovellettavat tekniset vaatimukset sisältyvät Euroopan parlamentin ja neuvoston direktiivin 2008/68/EY (2) liitteisiin. Jos samojen vaatimusten soveltamiseksi viitataan useampaan kuin yhteen standardiin, direktiivin 2008/68/EY liitteessä I olevan I.1 jakson ja liitteessä II olevan II.1 jakson 6.2.4.1 kohdassa esitettyjen erityisten vaatimusten mukaan näistä standardeista sovelletaan vain yhtä, mutta sitä sovelletaan täysimääräisesti, ellei toisin mainita. Näin ollen tyyppihyväksyntää ei voida myöntää kahden eri standardin mukaisesti.
            
         
               (4)
            
            
               Standardin EN 12245:2002 lausekkeen 5.2.12 mukaan pullot eivät saa hajota kahden minuutin kuluessa palotestin aloittamisesta, kun taas standardin EN 14427:2004+A1:2005 lausekkeiden 5.2.13.1 ja 5.2.13.2 mukaan pullot eivät saa hajota kriittisellä tavalla testin aikana, jota on tarkoitus suorittaa vähintään 30 minuutin ajan.
            
         
               (5)
            
            
               Tanskan ilmoituksen mukana toimitettiin raportti testeistä, joita kyseisille komposiittimateriaaleista valmistetuille kaasupulloille oli tehnyt Tanskan palo- ja turvallisuusteknologian tutkimuslaitos (DBI) standardin EN 14427:2004+A1:2005 mukaisesti. Testiraportin mukaan testatut kaasupullot eivät täyttäneet standardin lausekkeissa 5.2.13.1 ja 5.2.13.2 kuvattuja perusteita, sillä ne hajosivat kriittisellä tavalla alle kolmen minuutin jälkeen.
            
         
               (6)
            
            
               Tanskan viranomaiset määräsivät sen vuoksi komposiittimateriaaleista valmistettujen kaasupullojen jakelijan poistamaan kyseiset pullot jakeluketjusta ja kutsumaan kuluttajien hallussa olevat pullot palautukseen.
            
         
               (7)
            
            
               Komissio pyysi valmistajaa ja tanskalaista jakelijaa esittämään huomautuksensa Tanskan viranomaisten toteuttamasta toimenpiteestä. Vastauksessaan valmistaja Composite Scandinavia AB väitti, että päätös oli perusteeton, koska tuotteiden aiheuttama riski oli arvioitu väärin, ja että kaikki tuotteet täyttivät olennaiset turvallisuusvaatimukset. Valmistajan mukaan tuotteiden virheellinen käyttö tai suora altistaminen tulelle eivät näyttäneet toteen, että itse tuotteet aiheuttaisivat vakavan riskin. Myös jakelija Primagaz Danmark A/S kyseenalaisti Tanskan viranomaisten päätöksen.
            
         
               (8)
            
            
               Komissiolle kerrottiin jatkona kuulemiselle, että Suomi, Ruotsi ja Norja olivat toteuttaneen samojen tuotteiden osalta samanlaisia toimenpiteitä tuotteiden poistamiseksi.
            
         
               (9)
            
            
               Tanskan viranomaisten toimittaman näytön tarkastelu vahvistaa, että edellä mainitut komposiittimateriaaleista valmistetut kaasupullot eivät täytä vaarallisten aineiden sisämaankuljetuksista annetussa direktiivissä 2008/68/EY säädettyjä vaatimuksia. Komposiittimateriaaleista valmistetut kaasupullot aiheuttavat vakavan riskin, ja sen vuoksi ne olisi poistettava markkinoilta ja kutsuttava palautettaviksi,
            
         ON HYVÄKSYNYT TÄMÄN PÄÄTÖKSEN:
   1 artikla
   Tanskan viranomaisten toteuttama toimenpide komposiittimateriaaleista valmistettujen 10 kilogramman ja viiden kilogramman PrimaDonna/Compolite CS -kaasupullojen, joita valmistaa Composite Skandinavia, poistamiseksi markkinoilta ja palauttamiseksi, on perusteltu.
   2 artikla
   Tämä päätös on osoitettu kaikille jäsenvaltioille.
   
      Tehty Brysselissä 30 päivänä huhtikuuta 2018.
      
         
            Komission puolesta
         
         Violeta BULC
         
            Komission jäsen
         
      
   
   
      (1)  EUVL L 165, 30.6.2010, s. 1.
   
      (2)  Euroopan parlamentin ja neuvoston direktiivi 2008/68/EY, annettu 24 päivänä syyskuuta 2008, vaarallisten aineiden sisämaankuljetuksista (EUVL L 260, 30.9.2008, s. 13).